amanoisuno/poetBack huggingface dataset:
九月末大風一夕遂安置火爐有感二首  其二 張耒 
風聲一夜下林端，遽作霜天十月寒。三伏炎蒸不可過，北風栗烈亦何難。人情何待常從緩，天令難移古不刊。幸有布裘氈履在，雪深高卧更安閑。
冬至贈潘郎 張耒 
曉鏡星星華髮新，江山流落未歸人。五紋暗度人間線，九寸潜通地下春。歌笑欣欣環老稚，杯盤草草稱清貧。與君同是柯山客，窗外梅花解笑人。
丁丑歲與德載相別辛巳復會於潁相視而歎仍蒙先惠佳句謹次韵 張耒 
重入修門一見春，衰容仍是卧漳濱。歸來未解纍囚服，揮去真同下坂輪。痛飲久無連夜醉，白頭何啻二毛新。□□□□□□□，□□□□□□□。
寓居春日書事 張耒 
禪宮寂寂白晝長，出門江山悲異鄉。歌簷日暖好鳥語，空庭客稀春草長。紅樹人家隔修竹，青蕪村路達橫塘。欲向東城踏青去，碧雲何處水茫茫。
臘日二首  其一 張耒 
臘日開門雪滿山，愁陰短景歲將闌。江梅飄落香元在，汀雁飛鳴意已還。佳節再逢身且健，一樽相屬鬢毛斑。明光起草真榮事，寂寂衡門我自閑。
臘日二首  其二 張耒 
異鄉懷舊人千里，勝日難忘酒一杯。不恨北風催短景，最憐殘雪冷疏梅。江邊寒色雁催盡，天上春光斗挹回。我獨呼兒剩丸藥，微功聊取助衰骸。
偶成題裴晉公祠 張耒 
獨持將鉞靜氛妖，後世英名日月昭。善聽聖君非易遇，將亡凶豎不難梟。悲風蔓草移今古，野殿空庭鎖寂寥。更有從軍老司馬，銘功文字配咸韶。
冬日書事 張耒 
昨夜新霜著瓦乾，西園梧葉盡飛翻。楚鄉原野長青草，澤國風雲只薄寒。梅蕊半含空有待，菊叢已過似無言。杖藜引望仍搔首，羨爾鳴鴻整羽翰。
齊安今秋酒殊惡對岸武昌酒可飲故人潘主簿時惠雙榼 張耒 
軍城曉鼓已蓬蓬，城下秋雲卷暮江。祇有老雞能換卧，更無佳客可傾缸。衝風時動蕭蕭葉，晚日斜窺寂寂窗。猶喜江南有佳客，憐貧時致玉壺雙。
東堂即事 張耒 
東堂歲晚直窮寂，落葉寒蔬風雨餘。下里數家同井臼，荒山十里半榛蕪。夜霜摧菊房俱斂，晴日薰梅氣欲蘇。誰似樊山偏得意，倚天紫翠照空虛。
八月六日西風極凉如十月間晨起偶題 張耒 
初過三伏暑初歸，風景誰知遽慘悽。短日旅愁消美酒，五更鄉夢託晨雞。江天水冷魚龍蟄，野澤風多鴻雁稀。塵篋敝貂猶得在，過冬偶免嘆無衣。
正月三日大雪雪晴有感 張耒 
平生對雪須千首，何事今春無片詞。老大怯寒唯泥酒，窮愁須醉不吟詩。潤催庭柳將開眼，冷送江梅欲別枝。何處高樓有殘白，舊遊無處寄相思。
雪晴 張耒 
荒園雪晴愁徑滑，濕柴堅坐戀爐紅。寒香委地梅無頼，嫩坼抽苗麥有功。瘴癘潜消人氣樂，豐登定慰客途窮。暖寒破悶功無敵，頼有尊中臘酒醲。
久陰忽晴作詩寄秬秸時二子沿幹在陽翟鎮 張耒 
想爾扁舟野岸橫，久陰今旦喜晴明。天寒野曠北風利，雲霽江渾春水生。家近凍醪時可致，旅庖鳴雁足供烹。東園早作歸來計，紅紫紛紛日向榮。
冬後三日郊赦到同郡官拜敕回有感 張耒 
詔書夜下走風雷，清曉州門拜敕回。天上六龍歸禁闕，人間一雨到根荄。江邊時日將舒柳，雪後春光欲到梅。白首放臣隨衆喜，教兒深酌手中杯。
探梅有感 張耒 
澤畔騷人未放回，江邊又探臘前梅。已知無木相先得，固使凌寒特地開。杜老閣前勞賦詠，玉川窗外獨驚猜。試思感舊傷千里，可以臨風舉一杯。
三月十二日作詩董氏欲爲築堂 張耒 
黄鳥聲中花已盡，綠楊風外日何長。柯家山下有幽築，雲夢澤南飛故鄉。老病裌衣猶怯冷，春深煮酒漸聞香。本無智術爭榮辱，只鬭尊前身健强。
草舍 張耒 
草舍蘆藩百事貧，有時遇酒暫曛曛。天邊日落未歸客，江上春寒多思人。寄遠相思時有夢，感時長嘯不無神。東風又欲催桃李，搔首花前獨岸巾。
贈龐安常先生 張耒 
德公本自隠襄陽，治病翻成客滿堂。懶把窮通求日者，試將多病問醫王。一丸五色寧無藥，兩部千金合有方。他日傾河如石鼓，著書猶願記柴桑。
三月二十四日聞鶯 張耒 
桃蹊李逕有埃塵，寂寂青陰蔽四鄰。落月半窗幽夢斷，隔窗芳樹語鶯新。忽忘身是三年客，便覺樓瞻二室雲。佳境故人如一夢，懶將白髮望餘春。
柯山聞鵯鵊 張耒 
三年不聽早朝雞，慚愧高林鵯鵊兒。滿眼山林春已去，五更風露月沉西。厭聽田舍驅牛苦，想見天門寶馬嘶。獨我朦朧貪曉睡，故園門巷夢中迷。
齊安食蔞蒿根菊茁 張耒 
故園蔬甲又逢春，想見雕槃巧鬭新。强掘蔞根槃鬰屈，故挑菊茁嚼芳辛。春來小疾妨杯切，老去懷鄉役夢頻。堪笑吳傖戀蓴鱠，素衣愁化洛陽塵。
汴上書事 張耒 
荒陂浮雁啄寒水，古木老烏啼夕陽。酒市喧呼人醉餘，叢祠歌舞歲豐穰。黄花半落經寒雨，紅稻初堅得早霜。倚岸老枝榆骨白，出林丹實柿肌黄。空林啅起團驚鵲，槁葉悲啼有暗螿。腰兔暮歸人臂隼，扣門問宿客擔囊。貂裘西去衝寒早，澤國東歸寄夢長。入洛自慚文價薄，却憑山水助清狂。
次韵黄汝器與君謨唱和三首  其一 張耒  洞庭湖
飲量平吞叔度陂，宣城風月舊相知。雪霜欺客凋新鬢，珠玉投人出好詩。門對洞庭書滿架，飲翻雲夢酒盈巵。江城少駐還鄉棹，一伴山翁醉習池。
次韵黄汝器與君謨唱和三首  其二 張耒 
吳門韋白舊推賢，文雅相望數百年。千里江山留醉墨，五湖風月縱歸船。書來遠慰連鐶夢，歲熟歸收種秫田。仕祿及親身早退，高名榮事更誰先。
次韵黄汝器與君謨唱和三首  其三 張耒 
愛君退易似前賢，投劾歸來不待年。世故飽諳真昨夢，道心不繫學虛船。莫悲白雪凋玄鬢，自有丹砂暖寸田。兩郡詩筒屢傳寄，主盟騷雅定誰先。
三月一日馬令送花 張耒 
未說潯陽別淚痕，江邊蘋芷不勝繁。不知來歲在何處，又對新花憶故園。插帽每慚輝白髮，飛香曾伴照清尊。去年今日淮陽道，落絮殘紅正斷魂。
木香 張耒 
紫皇寶輅張珠幰，玉女熏籠覆繡衾。萬紫千紅休巧笑，人間春色在檀心。
九月末風雨初寒  其一 張耒 
栗冽已戒候，陰淡達朝昏。出門無所詣，幽齋誰與言。塵埃羣書積，興至時一翻。呼兒具棗栗，時亦頼芳樽。老肌畏寒苦，幸此手足溫。窗間有舊筆，得句時復援。
九月末風雨初寒  其二 張耒 
愛此庭下菊，蕭蕭何及時。郊原一秋暵，麥種待榮滋。今年真有秋，禾菽實纍纍。老農笑謂予，不復憫汝饑。桑榆可析薪，秋風可夜吹。晴明理罝繳，雉兔日已肥。
立秋後便凉詩示秬等 張耒 
暑別齊紈知有日，秋生蘄竹果如期。月明半夜似相覓，角怨五更知爲誰。風露滿天河轉後，江山千里雁來時。短檠莫倦親燈火，又見槐花黄滿枝。
曉意 張耒 
城頭清角已三奏，樹間眠鳩方一鳴。風霜凄緊雁南向，星河橫斜天左傾。待旦枕戈無怨敵，將朝盛服非公卿。不如衲被蒙頭睡，直至東窗海日生。
歲晚有感 張耒 
疏梅點點柳毿毿，殘臘新春氣候參。天靜秋鴻來塞北，雲收片月出江南。青霄雨露將回律，白首江湖尚避讒。未信斯途無倚伏，有時清鏡理朝鬖。
新正二首  其一 張耒 
新正閱月天苦陰，白日未照草木心。黄州城中人迹少，江濤湧洶山崎嶔。
新正二首  其二 張耒 
柯山老人盡日閑，暖依薪炭不出山。闌風伏雨莫收拾，不念厚土何時乾。
中秋夜東剎贈仁公 張耒 
盈盈秋月不餘分，葉露懸光可數塵。此地正須煩一笑，要令排戶問東鄰。
送黄師是梓州提刑 張耒 
嘉陵江邊樹，他日繫我駒。當時挾書兒，抱子鑷白鬚。傷懷洒孤淚，一夢百崎嶇。西城送我處，今日攬君袪。君才如涌泉，隨用隨有餘。中年頗流落，四駕使者車。持節豈不貴，列城隨慘舒。君看冒軒冕，奴隸笑金朱。猿鳥日異音，山川開畫圖。懷君即飲酒，念我當寄書。
林居 張耒 
林居觀變化，寒暑無時停。日月迭奔走，汲汲作昏明。彼人於其間，起妄自經營。寧知運之去，不受如力爭。終古一逝川，聖達亦歎驚。寄言夸毘子，豪奪竟何成。
有所歎五首  其一 張耒 
十夫操戈羣入市，市人奔走爭逃死。鷄飛犬逝閭里空，攘奪金珠虜妻子。世人惡盜恐不深，真不爲盜能有幾。何況蚩蚩田野人，欲使饑寒不爲此。
有所歎五首  其二 張耒 
饑兒無食偷鄰桑，主人殺兒屍道傍。母兄知兒死不直，行哭吞聲空歎息。生重於桑亦易明，何爲以身邀所輕。沒身毫釐易其死，世上誰非竊桑子。
有所歎五首  其三 張耒 
蛙鳴聒聒滿我池，我寧知爾樂與悲。周公洒灰教後世，顧我齷齪不忍施。越人嗜汝過芻豢，芼以芳香侑朝飯。藏身泥沙勿妄出，世人重味輕天物。
有所歎五首  其四 張耒 
蝎能毒人不能死，人能捕蝎殘其類。世人意惡蝎爲虐，人蝎相殘竟誰至。不參彼已怨一方，自古詩人以爲刺。我疑人酷蝎所羞，何暇區區論蝎罪。
有所歎五首  其五 張耒 
衛青功高不薦賢，猶有蘇建能拳拳。魏其已誅武安死，將軍畏禍無敢言。田竇安知天下士，可是一言誰得罪。當憂磊落世上奇，白頭騎奴安得知。
登汴岸 張耒 
悠悠十月尾，野靜田事息。嚴霜草木黄，千里樹一色。呼鷹者誰子，窘兔保深棘。物皆愛其死，吾寧忍鮮食。
宿州 張耒 
野雲不作雪，仲冬氣猶蒸。岸雨濕枯柳，北風生浪聲。昨日飲我者，主人出金觥。酒薄亦足醉，青蛾慣逢迎。紛紛舟車地，主吏困怨憎。樽罍備人事，起論愛客誠。世途聊復爾，物態惡分明。十年五往返，撫事感飄零。
出都門泊鎮外失飲食節中夕暴下用氣術消息之即癒 張耒 
畏途戒十一，飲食玩死地。防患迷輕重，達者笑不智。古人慎寢食，愛生良有待。從來天下圖，不易無名指。甘飧冒物禁，中夕得顛沛。坐令妻孥憂，憊腹委如带。頼知仙聖術，杳杳存一氣。船輕曉眠足，扣齒無餘滯。艱難衆所虞，君子謹容易。永懷青精飯，聊欲屏俗嗜。
過臨淮 張耒 
衝寒發孤城，带雪入異縣。春陰舟楫迴，遠眼烟木亂。朝來雲間塔，別我忽不見。春流背客去，應過前日岸。懷居念繾綣，送別祝寢飯。撫事良有懷，申情能無歎。
泗州阻風七日投佛經禱斗山下 張耒 
山根受重淵，石脚插九地。千年無支祈，閉穴守禹誓。扁舟七日閑，浪作老龍戲。舟師慎艱險，長跪請佛事。晚山水如屋，曉山水如地。清平一潭風，浪陣卷旂旆。煌煌金仙語，鬼物所尊畏。無心服毒猛，慧眼出幽穢。人間慢聖賢，諄戒遭侮易。誰肯一卷書，脫此千里滯。
陽翟道中 張耒 
客行趨陽翟，驅馬登高崗。羣山拱西都，迴首瞰許昌。原田秀且潤，烟水遠分行。荒冢卧石獸，古祠摧畫牆。我行日已遠，風物非故鄉。隨俗强飲食，所求肢體强。兒生事弧矢，有志行四方。秣馬訪前古，吾將問興亡。
阻風累日泊寶積山下 張耒 
繫船淮北雨如軸，繫船淮南風斷橋。客行有期日月疾，歲事欲晚霰雪驕。山根浪頭作雷吼，縮手敢試舟師篙。不用燃犀照幽怪，要須拔劍斷長蛟。
宿州道中 張耒 
眼明初見淮南樹，十客相逢九吳語。旅程已付夜帆風，客睡不妨船背雨。黄柑紫蟹見江海，紅稻白魚飽兒女。殷勤買酒謝船師，千里勞君聊轉櫓。
春陰泊龜山寄園明 張耒 
東風淮聲鳴萬鼓，山頭孤塔藏烟霧。一庵老宿何處峰，孤舟倦客沙邊雨。楊柳梢頭春未多，白蘋汀下正滄波。莫向春陰開病眼，風烟如此奈愁何。
初夏步園 張耒 
夏木皆秀茂，小園交茂林。巢成雛欲出，上下鳴時禽。中有支離翁，行憩佳樹陰。好風爲我來，蕭然散煩襟。物化日遷逝，客居何滯淫。虧行天有數，隠顯我無心。
雨夜懷陳永源山莊 張耒 
陳君爲生廉易足，水石田園藏一曲。畦田已作故侯業，種竹未享封君祿。干名懶復觀書卷，濟病時能開藥籙。夜來秋雨如决渠，不寐憂君玉川屋。
效二謝體 張耒 
棄斥非高隠，林居值晚秋。風雲日慘變，感彼歲月遒。秀蔓依簷槁，陳葉當窗投。晚花弄餘秀，畦菜枝新柔。閑居妙觀物，貧賤吾何憂。寂念師竺瞿，齊物信蒙周。
秋雨獨酌三首  其一 張耒 
秋陰不可解，澍雨忽連朝。貧居庭除狹，漲潦時驚飄。老夫凌晨起，山木鳴蕭蕭。開門買野菜，菘薤喜新苗。鄙人晚耽佛，像設如僧寮。焚香翻貝葉，禪誦安不勞。日高出道場，傾蓋盈山瓢。醺然知體暢，誰共此逍遙。
秋雨獨酌三首  其二 張耒 
羲和隔重雲，不復知下土。商羊何爲者，得時方鼓舞。老人閑不出，秋草生環堵。況茲陰霖時，塊坐誰與語。江人雨不魚，魴鯉不登俎。晨烹亦何有，藜藿恣烹煮。壺中有芳春，造物不得與。一醉興未終，連延忽三舉。
秋雨獨酌三首  其三 張耒 
陰雨何可處，樂事頼尊中。泥濘不可出，潔掃一畝宮。氣平憂患失，目凈塵滓空。誰知環堵間，樂事殊未窮。老人飽諳事，未易勤其胸。兒曹方蜩螗，幾見弄伎工。惟有尊中物，於人差有功。不解作悲秋，吾師柴桑翁。
三月十三日本約潘郎同游安園以雨不果因飲於家爲說宛丘木芍藥之盛作此篇 張耒 
衝泥看花亦不惡，泥深三尺馬苦臞。閉門且復與君飲，吟詩寫字樂有餘。姚黄一枝說不盡，天姬帝子非世姝。念君東坡守寂寞，春深窮巷堆枯榆。
春陰 張耒 
春山苦多昏，陰靄晝長暝。鳥鳴欲成巢，冰泮魚已泳。薄寒方未已，慘切有餘勁。霏霏晚雨飄，黯黯夕氤凝。高鴻戢南翮，布穀謹新令。班班農在耕，冉冉麥將盛。官閑倦無侶，覽物偶乘興。無辭數携酒，溪柳黄欲映。
寒食 張耒 
風雲雖不定，日雨亦易乾。殘春猶凜凜，助我朝食寒。想見芳野田，士女游班班。去者日以疏，更爲來者歡。青紅間車馬，日暮醉牆間。
麗春 張耒 
蓬蒿眼已熟，收拾到阿麗。徒分色黄白，未害格妾婢。爭妍知不足，出刺以自衛。上有寒梅枝，春霜一憔悴。
秋懷 張耒 
秋雲晦清曉，密雨散迴風。修然有嘉思，盥櫛臨青銅。掃地靜如眼，妙香散浮空。黄葵麗不驕，幽菊靜有容。無車驚門雀，幽巷連蒿蓬。老知飲無益，靜覺書有功。晚木多美實，凉風驚候蟲。問津竟何效，真愧圃與農。
離泗州冒大雪 張耒 
陰風駕長淮，鐵馬一百萬。孤舟犯其壘，白羽一揮散。崩騰中夜雪，千里照組練。乾坤合冥蒙，遠色辨波面。雲端數寸塔，僅若簪出弁。寒飛不遠林，瘦植凍依岸。龜山晚沽酒，旅食烹野雁。惜哉吾里豐，一畝不素辦。
雪後贈徐仲車 張耒 
平明呼童汲井華，童歸告我門有雪。披衣疾走出戶看，正見風毛萬夫獵。冷欺病骨不敢前，縮頭蟄戶如寒鼈。樓臺得勢互照映，松竹無風自騷屑。念昔兒童逢雪喜，摶捧嘴吞如沃渴。如今欲啗老不禁，何異愛屨而遭刖。高門有酒不愛詩，我愛吟詩尊屢闕。東鄰徐子與我同，愛詩過我衣百結。藏頭敗被口吟呵，文似鏘金身似鐵。人生豈合長賤貧，二百青銅直須輟。
題吳熙老古銅榼 張耒 
子雲鴟夷如大壺，日醉自不妨著書。盛酒借沽太勤劬，鑄銅爲榼計未疏。古人制器儉復真，不似後世鏤金銀。一罌湛湛致坐側，時與周旋真可人。
農婦 張耒 
耕田衣食苦不足，悠悠送子長河曲。同行不可別未忍，日暮河邊仰天哭。男兒從軍薄妻子，婦人隨夫誓生死。封侯佩印未可知，不道沙場即爲鬼。
山雪 張耒 
空中莽落索，曉雪遍平郊。霰急松鳴葉，聲繁竹戰梢。暮鳶饑啄屋，寒雉濕依茅。誰上梁王賦，淹留感鬢毛。
戲二潘 張耒 
眊矂柯山客，還家只醉眠。桂堂渾忘却，蟬室故依然。未用臨書卷，聊須辦酒錢。所欣家有弟，鄉校首稱賢。
寄陳履常二首  其一 張耒 
近聞彭澤令，旅飯寄招提。杜老不厭賦，韋郎猶愧妻。得州慚牧養，懷友負招携。祇學新詩好，高吟獨醉泥。
寄陳履常二首  其二 張耒 
故人猶念我，一笑向何人。老去唯佛祖，州閑如隠淪。殘年河朔雪，近臘水鄉春。何日相逢笑，天邊白髮新。
聞邠老下第作詩迎之 張耒 
淡墨高張動禁城，風馳電落走寰瀛。從來萬卷貯便腹，可得千人無一名。且向江邊伴逐客，會須天上冠羣英。遙思匹馬千山里，孤店村深聽晚鶯。
次韵邠老見貽 張耒 
已嗟骯髒倚門邊，況復歸來竈不烟。觀國未書攀桂籍，還家却上過淮船。瑰奇難售真當爾，鑿枘相遭亦偶然。未死此生誰料得，且將見在鬭尊前。
久不見潘十作詩戲之聞其別墅晚稻稍收 張耒 
誰云世不容吾道，自是窮常逐我曹。未能下帷授老子，且復痛飲讀離騷。雨多園圃一慘淡，秋霽山川開泬寥。裹飯送君吾豈敢，黄雲𥝧稏連東皋。
效白體贈晁无咎  其一 張耒 
過去生中作弟兄，依然骨肉有餘情。青衫校正同三館，白髮東南各一城。君比酈生多事業，我方謝朓欠詩名。想當把酒笙歌裏，亦記長安痛飲生。
效白體贈晁无咎  其二 張耒 
江南歲晚水風寒，鈴閣無人晝掩關。過雨樓臺宛溪市，新霜松竹敬亭山。不悲仕宦從來拙，所喜形骸絕得閑。山妓村醪君莫笑，亦勝苜蓿滿朝盤。
效白體贈晁无咎  其三 張耒 
關河戰國東秦地，風月南朝小謝城。妓樂比君拈不出，溪山許我賭來贏。真珠金綫真無比，疊嶺雙溪亦有聲。一事與君霄壤別，板輿時從老人行。
山光寺 張耒 
寺古丹青暗，地幽花木春。垣牆兵火後，臺殿棟梁新。繞屋松聲合，鋪庭草色勻。春耕迷古壘，野水灧通津。落魄閑來客，蕭條禁火晨。重尋舊游地，俯仰十年身。
三月晦日與客小酌 張耒 
天教老景變芳菲，晨起衰翁換裌衣。盡日綠陰鶯懶囀，有時芳草蝶爭飛。最憐永日身無事，所歎佳時客未歸。雖老清狂猶未減，憑春說與故園知。
野望 張耒 
野寬秋望閣，浩蕩雨初還。寒樹爭標嶺，歸雲各占山。歲窮風物慘，地闊井閭閑。飽食端無補，微官亦愧顔。
他鄉 張耒 
身寄他鄉遠，心驚土俗殊。閭閻諱冠带，子弟笑詩書。韓國縱橫後，商頑習尚餘。幾時東去棹，笑膾楚鄉魚。
晨起眺望 張耒 
衆木交陰園逕荒，獨尋細徑上東岡。山頭秀插垂雲處，江面平分浴日光。沙際離離橫水鳥，林端歷歷過風檣。登臨每到消憂處，不覺三年客異鄉。
有感二絕  其一 張耒 
殘雪微風冷透衣，柳黄梅破欲春時。年年景物常相似，滿眼相思只自知。
有感二絕  其二 張耒 
日暇凝雲去復還，晚風不動自清寒。可憐庭雪無人掃，斜占牆陰獨未殘。
贈別儀上人 張耒 
師似浮雲觸處閑，倦飛知我未能還。林泉會有相逢日，風月應須乞半山。
宿文殊院呈孫子和二絕  其一 張耒 
天河初沒空明星，四聽雞號人欲興。高林有露乍蹄馬，佛屋無人到曉燈。
宿文殊院呈孫子和二絕  其二 張耒 
朱樓簾捲見天涯，倦客倚欄何所思。新月無情明復落，清簫有恨歇還吹。
晚鶯二首  其一 張耒 
庭樹知秋彫晚枝，春鶯一去幾時歸。晚來何事枝頭見，啞咤數聲還復飛。
晚鶯二首  其二 張耒 
青竹萬葉一霜摧，何事流鶯去復迴。啼鵊已摧芳草歇，春風安肯爲君來。
魚蝦 張耒 
一尺盆池數種荷，魚蝦亦解起風波。爾來未識天池樂，更有鯨鵬奈爾何。
直廬聯句 張耒 
上閤井泉甘若醴，蓬山點茶竹陰底。庚伏恩容午課休，宮殿初凉朝雨洗。身閑出飲官不嗔，日長睡足長精神。未慚便作蠹魚老，拔毛濟世知何人。
秋夜西崗聯句 張耒 
城南遠人跡，蟲響最先秋。河漢橫疑近，星辰爛不收。露濃枝上月，風駛苑中籌。下直身田野，相忘世馬牛。市聲城郭夜，遙色草茅幽。寂莫容還往，文章得獻酬。天依閶闔轉，斗直未央留。清洛東輸海，夷門北拱州。寒燈知苦織，濁酒識窮愁。飽食容高議，蒼顔愧薄遊。黑貂寒事早，青史素心遒。附驥容吾鈍，黄金試絡頭。
凝祥池上聯句 張耒 
粉垣周十里，丹碧煥神宮。樓閣晚多雨，梧桐天早風。人來夕照外，鳥起白蘋中。何用厭城郭，滄洲佳興同。
戲作雪獅絕句 張耒 
六出裝來百獸王，日頭出後便郎當。爭眉霍眼人誰怕，想你應無熟肺腸。
倉前村民輸麥行 張耒 
場頭雨乾場地白，老穉相呼打新麥。半歸倉廩半輸官，免教縣吏相催迫。羊頭車子毛巾囊，淺泥易涉登前岡。倉頭買券槐陰凉，清嚴官吏兩平量。出倉掉臂呼同伴，旗亭酒美單衣換。半醉扶車歸路凉，月出到家妻具飯。一年從此皆閒日，風雨閉門公事畢。射狐罝兔歲蹉跎，百壺社酒相經過。
春暮 張耒 
春盡空餘白日長，枝頭青杏已堪嘗。人閒簾幕燕相語，風暖園林柳半黄。病裏不知時節換，老來都減少年狂。殘風濁酒應堪在，更遣流鶯送幾觴。
睡香花 張耒  庐山
曾向廬山睡裏聞，香風六斷世間春。竊花莫撲枝頭蝶，驚覺南窗半夢人。
荷花 張耒 
芙蓉花開秋水冷，水面無風見花影。飄香上下兩嬋娟，雲在巫山月在天。
寒食離白沙 張耒 
花枝裊裊水溶溶，楊柳輕明二月風。景物可憐人寂寞，年年寒食醉眠中。
七月六日二首  其一 張耒 
雨洗秋城碧玉天，暮雲吹盡月娟娟。寂寥誰是清宵伴，只有姮娥最可憐。
七月六日二首  其二 張耒 
山川摇落雁南飛，想見橫汾鼓吹時。得意劉郎猶歎老，蕭條宋玉故應悲。
絕句 張耒  友情 柳树 古诗三百首 宋诗 送别
亭亭畫舸繫春潭，直待行人酒半酣。不管烟波與風雨，載將離恨過江南。
句  其一 張耒 
須看遠山相對蹙，莫欺病齒惱衰翁。
句  其二 張耒 
梅生紅粟初迎臘，魚躍銀刀正出淮。
句  其三 張耒 
飛蚊繞枕細而輕。
句  其四 張耒 
淮山二十里，秀色已在戶。舟車走梁宋，烟樹引吳楚。
句  其五 張耒 
靈橘無根井有泉。
句  其六 張耒 
昔日陶公宅，今爲釋子居。
句  其七 張耒 
逢君金華宴，正味百花先。
句  其八 張耒 
霜橙共我鄉。
句  其九 張耒 
清霜夜漠漠，佳食曉纍纍。
句  其一○ 張耒 
鵠殻攢修幹，金華耀暖曦。
句  其一一 張耒 
玉立春深雪不如，生香透骨雪應無。
句  其一二 張耒 
風光處處同。
句  其一三 張耒 
譌邪自不關。
句  其一四 張耒 
空林掛夕陽。
句  其一五 張耒 
沙邊微雨濕孤蓬。
句  其一六 張耒 
小葺茅茨紫翠閒。
句  其一七 張耒 
亭亭古柏不知年，天寶以前耆舊傳。
句  其一八 張耒 
饑鳶跕跕下林隈，猜意鵷鶵奪鼠來。瞥映斜陽上茅棟，塊如眠草坐毰毸。
春帖子 周邦彥 
鸞輅青旂殿閣寬，祠官奠璧下春壇。曉開魚鑰朝衣集，綵勝飄揚百辟冠。
春雨 周邦彥 
耕人扶耒語林丘，花外時時落一鷗。欲驗春來多少雨，野塘漫水可回舟。
投子山 周邦彥 
緬懷魯將軍，兵敗携部曲。來投衲子衣，解甲飯戎菽。誰令名此山，異代有餘辱。
贈常熟賀公叔隠士 周邦彥 
懷珠崖不枯，韞玉山有輝。隠翳不言德，人自知神奇。公叔季貞後，不爲世網縻。浮沉里閭間，身晦道同違。弓旌搜俊良，圭衡略無遺。難偕集雍鷺，寧作曳尾龜。慈仁蓋天性，惠澤施鰥嫠。倒囷食流冗，死葬病有醫。人今泣遺愛，若見峴首碑。肯構有材子，修德亦庶幾。高風自茲顯，豈病知者希。
仙杏山 周邦彥 
仙人藥光明夜燭，種杏碧山如種玉。春風裂石鳳收花，赤頰離離照山谷。卿雲承日作陰潤，猛虎守山防採斸。高真筐篚入時貢，拜望通明薦新熟。珠旒頷首一破顔，氣壓蟠桃羞若木。自從移植近星榆，山水無光靈鬼哭。長松枯倒流液盡，櫂頼牽藤多樸樕。我思百年訪靈異，羽褐雖存言語俗。本非民土宰官身，欲斷人間烟火穀。行尋幽洞覓丹砂，儻見臞仙騎白鹿。便應執箒洗仙壇，不用纖纖掃塵竹。
鳳凰臺 周邦彥 
危臺飄盡碧梧花，勝地凄凉屬梵家。鳳入紫雲招不得，木魚堂殿下饑鴉。
過左伯桃羊角哀墓 周邦彥 
古交久淪喪，末世尤反覆。谷風歌焚輪，黄鳥譬伐木。永懷羊與左，重義踰血屬。客行干楚王，冬雪無斗粟。傾糧活一士，誓不俱死辱。風雲爲慘變，鳥獸同躑躅。角哀哭前途，伯桃槁空谷。終乘大夫車，千騎下棺櫝。子長何所疑，舊史刊不錄。獨行貴苟難，義俠輕殺戮。雖云匪中制，要可興薄俗。荒墳鄰萬鬼，溘死皆碌碌。何事荆將軍，操戈相窘逐。
薛侯馬 周邦彥 
薛侯俊健如生猱，不識中原生土豪。蛇矛丈八常在手，駱馬蕃鞍雲錦袍。往屬嫖姚探虎穴，狐鳴蕭蕭風立髮。短韉淋血斬將歸，夜斲堅冰濡馬渴。中都久住武城坊，屋頭養駱如養羊。枯萁不飽籬壁盡，狹巷怒蹄盆盎傷。只今栖栖守環堵，五月樵風吹宿莽。千金夜出酬市兒，客帳晝眠聽戲鼓。邊人視死亦尋常，笑裏辭家登戰場。銓勞定次屈壯士，兩眼熒熒收淚光。齒堅食肉何曾老，騎馬身輕飛一鳥。焉知不將萬人行，橫槊秋風賀蘭道。
天賜白 周邦彥 
君不見書生鎸羌勒兵入，羌來薄城束縛急。蠟丸飛出辭大家，帳下健兒紛雨泣。鑿沙到石終無水，擾擾萬人如渴蟻。挽絙竊出兩將軍，敵箭隨來風掠耳。道傍神馬白雪毛，噤口不嘶深夜逃。忽聞漢語米脂下，黑霧壓城風怒號。脫身歸來對刀筆，短衣射虎朝朝出。自椎雜寶塗箭創，心折骨驚如昨日。穀城魯公天下雄，陰陵一跌兵力窮。檥舟不渡謝亭長，有何面目歸江東。將軍偶生名已弱，鐵花暗澀龍文鍔。縞帳肥芻酬馬恩，閒望旄頭向西落。
曝日 周邦彥 
冬曦如村釀，奇溫止須臾。行行正須此，戀戀忽已無。
越臺曲 周邦彥 
玉顔如花越王女，自小矯癡不歌舞。嫁作江南國主妃，日日思歸淚如雨。江南江北梅子黄，潮頭夜漲秦淮江。江邊雨多地卑濕，旋築高臺勻曉粧。千艘命載越中土，喜見越人仍越語。人生脚踏鄉土難，無復歸心越中去。高臺何易傾，曲池亦復平。越姬一去向千載，不見此臺空有名。
芝朮歌 周邦彥 
華陽之天諸洞府，阿穴便門迷處所。三君謁帝不知還，帳冷祠空遺鶴羽。玉津寶氣久成腴，靈朮神芝時出土。日精潜燭山自明，人力窮搜神不與。前年棟撓作新宮，坎坎空巖響斤斧。君來胎禽舞海雪，君去山雲雜川雨。是生朱草示塵寰，故遣樵青入林莽。蘗膏紫漆自堅栗，下附天蘇蟠石塢。肉人但恐奇禍作，藥籠復憂神物取。廬陵太守藴仙風，健骨清姿欲飛舉。陰功除瘼民已悅，靈藥引年天亦許。願因服餌斷膏粱，未讓南華養生主。
楚平王廟 周邦彥 
姦臣亂國紀，伍奢思結纓。殺賢恐遺種，巢卵同時傾。健雛脫身去，口血流吳庭。達士見幾微，楚郊憂苦兵。十年軍入郢，勢如波捲萍。賢亡國嬰難，王死屍受刑。將隳七世廟，先壞百里城。子胥雖捐江，素車駕長鯨。驚濤寄怒餘，遺廟羅千楹。王祠何其微，破屋風泠泠。蟄蟲陷香案，饑鼠懸燈檠。淫俗敬魑魅，何人顧威靈。臣冤不讎主，況乃鋤丘塋。報應苦不直，吾將問冥冥。
竹城 周邦彥 
竹城何檀欒，屬翠分雉堞。王封盡四塹，同有歲寒節。
謾成  其一 周邦彥 
舉頭萬籟號，彈指萬籟寂。欲尋所歸方，變滅了無迹。古今何足云，浩劫同一息。曾聞不遷義，貞定非木石。至樂諒難名，所恨羅縠隔。
謾成  其二 周邦彥 
河聲連底卷黄沙，回首方驚去國賒。唯有客情無盡處，暗隨春水漲桃花。
無題 周邦彥 
石瀨光洄洄，沙步平侹侹。楓林名一社，舂汲共寒影。藩籬曲相通，窈窕花竹靜。茲焉自足樂，未覺丘園迥。令尹雖無恩，黠吏幸先屏。唯當謹時候，田廬日三省。驕兒休馬足，高廩付牛領。無人橫催租，烹鮮會同井。
謾書  其一 周邦彥 
窗影蠅飛見，簾花日照成。汗餘胡粉薄，香度越羅輕。書葉蠶頭密，調笙鳳咮鳴。情來愁不語，極目雁南征。
謾書  其二 周邦彥 
舊識回文譜，新諧遠調謳。望歸朝對鏡，合飲夜藏鈎。融蠟粘花蔕，燒檀暖麝油。雙眉誰與畫，張敞自風流。
謾書  其三 周邦彥 
麗日烘簾幔影斜，酒餘春思托韶華。高樓不隔東南望，苦霧游雲莫謾遮。
偶成 周邦彥 
窗風獵獵舉綃衣，睡美唯應枕簟知。忽有黄鸝深樹語，宛如春盡綠陰時。
天啟惠酥  其一 周邦彥 
金城良牸不當車，特爲人間作好酥。餘湩尚供肥犢子，小匳先入太官厨。鄴中鹿尾空名目，吳地蓴羹謾僻迂。欲比君家好兄弟，不知誰可作醍醐。
天啟惠酥  其二 周邦彥 
淺黄拂拂小鵝雛，色好從來說雍酥。花草偏宜女兒手，緘封枉入野人厨。細塗麥餠珍無敵，雜煉豬肪術最迂。臠肉便知全鼎味，它時不用識醍醐。
天啟惠酥  其三 周邦彥 
南朝珍饌一時無，尚見休文謝北酥。陶罋解湯香出屋，銅鐺掠面乳供厨。中都價重無錢買，京兆書遲怪路迂。聞道加餐最肥澤，異時煩與致醍醐。
天啟惠酥  其四 周邦彥 
高陽太守有遺書，親教齊民煉玉酥。欲出浮膏先卧酪，爲防饞鼠更薰厨。絕知意重分餘棄，漸見詩多入怪迂。猶恐傖人笑風土，預從貝葉檢醍醐。
下帷齋 周邦彥 
官事如拔毛，小稀還復稠。一鼠未易盡，況欲禿九牛。唯應理籤軸，偷暇尋孔周。維南有頹構，疇昔賓射侯。扶傾與丹雘，外好中實不。弦歌廢决拾，休王良有由。書生本不武，誰言負薪憂。古云不執弓，防患術已媮。詩書主六藝，中有捍敵謀。至勝不刃血，吾將執其柔。當有中的士，爲辨劣與優。
楚村道中  其一 周邦彥 
林棲野啄散鴉群，極目風霾亂日曛。短麥離離乾憶雨，遠峰黯黯細輸雲。愁逢雜路尋車轍，頼有高林出酒巾。輒得問津凡父老，不應看客廢鋤耘。
楚村道中  其二 周邦彥 
族雲行太虛，布置初狼籍。彌縫天四維，俄頃同一色。雨形如別淚，含惡未忍滴。泥塗頗翻車，行者自朝夕。中央成白道，裊裊踏蛇脊。潺湲冒田水，去作澗底碧。高林蔭清快，渴烏時一擲。晚休張莊聚，涇草蒙古驛。往時解鞍地，醉墨棲壞壁。孤星探先出，天鏡小摩拭。比鄰忽喧呼，夜磔魯津伯。夢歸萱草堂，再拜悲喜劇。問言勞如何，嗟我子行役。平明看屋霤，兩鵲聲嘖嘖。果逢南使還，馮寄好消息。誰秣百里駒，肯稅不論直。
懷隠堂 周邦彥 
昔賢抱奇識，閱世猶鼠肝。深顰畏軒冕，自謂山林寬。至今仰高躅，凜若冰雪寒。我侯坐少孤，久著聚鶡冠。辛勤取微鷃，屢費黄金丸。歸來長太息，依舊一瓢簞。偶逢隠者谷，愛此高巑岏。結廬面絕壁，所幸一枝安。侯今未全老，每據伏波鞍。曷不持長纓，取虜報縣官。功名事不磨，未可樂丘墦。嗟我如鷦鷯，盡室寄葦萑。謀居轉幽邃，欲把嚴陵竿。歸乏環堵室，始覺生理難。因侯有華構，彌起百憂端。
夙興 周邦彥 
曈曈海底日，赤輝射東方。先驅斂群翳，微露不成霜。早寤厭床笫，起步東西廂。引手視掌紋，黯黯未可祥。念此閱人傳，三年得跧藏。弛擔曾幾時，茲焉忽騰裝。問今何所之，意行本無鄉。晨鐘神慘悲，夜鼓思飛揚。與俗同一科，何異犬與羊。平明催放鑰，利害紛相攘。顛倒走群愚，豈但渠可傷。
開元夜遊圖 周邦彥 
潞州別駕年十八，彎弓射鹿無虛發。真龍絕水魚鼈散，參軍後騎鳬鷗沒。咸原瑞氣映壺關，城南書生知阿瞞。解鞍下馬日向夕，炙馿行酒天爲歡。坐上何人識天意，擫帽破靴朝邑尉。旄頭夜轉紫垣開，太白光芒黄鉞利。萬騎齊呼左右分，將軍夜披玄武門。鏖兵三窟盡妖黨，問寢五門朝至尊。羽林蕭蕭參旗折，太極瑶光浄烟雪。殺身志在攀龍鱗，唾手成功探虎穴。麾下且侯李與王，輕形玉带持箙房。晉文賞功從悉錄，漢光道舊情無忘。與宴宮中張秘戲，複道晴樓過李騎。連催羯鼓汝陽來，一抹鯤弦薛王醉。玉階凄凄微有霜，天雞喚仗參差光。宜春列炬散行馬，長樂疏鍾嚴曉妝。清絲急管歡未畢，瑶池八馬西南出。捫參歷井行道難，失水回風永相失。君不見當時韋杜間，呼鷹走狗去不還。坐間年少莫大語，臨淄郡王天子父。
遠游 周邦彥 
淮西渡兩槳，江左隨一鷗。苦嗟波濤窄，所至膠吾舟。借問舟中人，流轉何時休。帆高風色利，欲止不自由。傳聞弱水外，鼎立三神丘。鼓枻未可到，載行有潜虯。扶桑睹浴日，陽精熱東流。萬族呈秘怪，九土皆飄浮。送者安在哉，吾往不可求。豈比鴟夷子，並湖名遠游。
晚憩杜橋館 周邦彥 
寒茅愔愔雞啄場，兒啼索衣天隕霜。密林漸放山色入，楓枯振槁聲琅琅。清漿白羽棄已久，黄菊紫萸看欲香。歲行及此去愈疾，若决積水難隄防。嗟予齒髮非故物，念此內熱如涫湯。願見唐朝呂墨客，膝行問道求神方。齋心千日百事畢，消我頷雪還韶光。豈饒蒿目憂世事，黄金綰腰埋土囊。
游定夫見過晡飯既去燭下目昏不能閱書感而賦之 周邦彥 
烟草里門秋，暮氣幽人宅。遙知金輪升，戶牖粲虛白。風驅雲將來，市聲落几格。連曹屬解鞚，一飯已掃迹。餘羶未潔鼎，傲鼠已出額。銅英洗病眼，烏舄畏斷冊。已爲兒輩翁，茲事豈不迫。昔見羨門生，童子身三尺。捐家問道要，顓聲不好劇。頗觀鳥跡書，保氣如保璧。貪餌投禍羅，煎絲廢前績。上慚玄元教，溘死有餘責。濁鏡在兩眸，看朱忽成碧。當時方瞳叟，變滅雲霧隔。肝勞憂久痼，瞑坐救昏幕。尚須文字間，侵盡百年客。非圖矚秋毫，所要分菽麥。
元夕 周邦彥 
翠華臨闕巷無人，曼衍魚龍觸眼新。羽蝶低昂萬人醉，木山綵錯九城春。閑坊厭聽粻䊗鼓，曉漏猶飛轣轆塵。誰解招邀狂處士，摻撾驚倒坐中賓。
壽宋守  其一 周邦彥 
康鼎談經世少雙，一時文物動虞庠。江湖雖隔金閨籍，衣袖仍間玉案香。墨客幾年陪畫隼，板輿平日到萱堂。時清身健堪行樂，未見荆榛尤鳳凰。
壽宋守  其二 周邦彥 
珥筆曾趨殿兩間，冰姿清徹照朝班。民謳在處思廉范，諫疏何人憶賈山。竹簡繙經秋閉閣，玉棋歡客夜留關。直須剩飲邦人壽，天上如今欲賜環。
壽陳運幹 周邦彥 
節過中和日有三，台星一點下江南。因仍睿算疏恩寵，多少春風在笑談。頌祝椒花隨以栢，恩袍欺草綠於藍。兒孫更祝無窮壽，齊指莊椿願與參。
宿靈仙觀 周邦彥 
靈宮耽耽虎守谷，羽褐出山邀客宿。稽首中茅司命君，四葉秉符調玉燭。鳴金擊石天相聞，游飆倒影聲磷磷。戲上雲崖撼瓊樹，脫葉出溪驚世人。
次韵周朝宗六月十日泛湖  其一 周邦彥 
霖潦合支流，洲浦迷片段。兩槳入菰蒲，鳬鷗欻驚散。疏林直炊烟，落日斜酒幔。王事得淹留，公私各相半。
次韵周朝宗六月十日泛湖  其二 周邦彥 
風舟挽猶遲，兀若乘款段。深行蛟龍國，颭蕩光炯散。洲凉扇荷箑，山晚垂雲幔。眷言江海期，百年行欲半。
次韵周朝宗六月十日泛湖  其三 周邦彥 
溝塍繞湖干，瑣細分頃段。湖洄晚漁集，山靜村樵散。衝風偃萑菼，獵獵如捲幔。何當飲清光，乘月行夜半。
次韵周朝宗六月十日泛湖  其四 周邦彥 
維舟瞰層波，未忍分練段。人間好風味，魚鳥同聚散。儒生長窘束，書燈守幽幔。逐樂嗟已遲，蚤還猶及半。
次韵周朝宗六月十日泛湖  其五 周邦彥 
君才切玉刀，一舉成兩段。我如摶沙礫，放手輒星散。傳聞紫貝闕，薜荔充帷幔。楚吟尚多亡，君詩補其半。
二月十四日至越州置酒泛湖欲往諸剎風作不能前 周邦彥 
青山定厭俗人遊，蘿帳雲屏到即收。更欲凌波訪幽剎，疾風已戒早回舟。
句  其一 周邦彥 
化行禹貢山川外，人在周公禮樂中。
句  其二 周邦彥 
明朝春仗當行樂，刻燕催花擲萬金。
句  其三 周邦彥 
夾輦司花百士人，繡楣瓊璧寫宜春。
句  其四 周邦彥 
裁幡小廢藏鈎戲，生菜仍□宿歲□。
句  其五 周邦彥 
對花今日柰天涯。
句  其六 周邦彥 
人從生處樂，誰向死前休。
吳熙老所藏風雨圖 潘大臨  庐山
我遊匡山夏將杪，赤日青天萬山繞。忽然風雨動地來，震氣果雷離電遶。一川烟靄失東西，萬里乾坤錯昏曉。香罏高峰危欲墮，石門細路人心剿。江翻那聞得計魚，木拔豈有安巢鳥。須臾雲過雨脚收，依舊晴暉著叢篠。羣山歷歷在眼前，恰似憑高日方曉。誰將此景入畫圖，數幅生綃盤礴了。吳丞此畫絕代無，張公此詩古來少。讀詩觀畫興未窮，北窗風凉退自公。使君意消三伏中，未可鞭箠催青銅。
贈張聖言畫柯山圖 潘大臨 
我昔騎鯨游九州，上扣天關望冕旒。羣公侍旁好顔色，將順帝旨成剛柔。抱持日月不自獻，蒙茸塵土歸家丘。結茅竹間今休已，炎暑避舍清飆留。屋頭清溪鳴晝夜，當戶古木蔽馬牛。蒼頭盧兒從高蓋，傳呼不到門巷幽。兩公忘言兒袖手，驅除睡魔須茶甌。誰傳此意到旁郡，解衣槃礴煩張侯。張侯落筆妙天下，未墜學士之風流。欲見柯山入畫圖，丹青知君百不憂。黄公不肯直南省，一麾已具東南舟。請君援筆待公至，畫我迎公竹陰裏。
題張聖言畫四時景物  其一 潘大臨 
我到淮南幾見春，一身蓑笠蔽烟雨。桃花林裏有人家，疑是柯山最深處。
題張聖言畫四時景物  其二 潘大臨  庐山
成陰衆木與天參，日暮風雨地軸翻。曾向廬山問行李，石門西路接僧垣。
題張聖言畫四時景物  其三 潘大臨 
荻花索索水津津，日落空山開霽新。松下有人摩詰似，與渠烟火作比鄰。
題張聖言畫四時景物  其四 潘大臨 
雲蒙山頭雪翻空，飛鳥繞樹困號風。關山淮水失微路，酒爐曾借衰顔紅。
題陳德秀畫四季枕屏圖五首  其一 潘大臨 
亂山深處碧波流，隔岸垂楊繫小舟。無數桃花伴春夢，夢中還作武陵遊。
題陳德秀畫四季枕屏圖五首  其二 潘大臨 
茅簷竹閣枕迴溪，柳外平橋拍水低。在藻白魚知鷺下，穿林黄雀覺蟬嘶。
題陳德秀畫四季枕屏圖五首  其三 潘大臨 
錦樹連雲爛不收，山河風景一番秋。老夫枕簟便凉夜，不比新亭去國愁。
題陳德秀畫四季枕屏圖五首  其四 潘大臨 
江樹溟濛雪暗天，似聞寒雁破昏烟。相思此夜堪乘興，試問漁翁覓釣船。
題陳德秀畫四季枕屏圖五首  其五 潘大臨 
好景入詩皆可畫，未知陳子畫中詩。疑公便是褚季野，正爾不言行四時。
題趙承遠所藏大年畫平遠二首  其一 潘大臨 
吳頭楚尾散花洲，天闊波雲恰下鷗。帝子胸中有江漢，故能風露筆端秋。
題趙承遠所藏大年畫平遠二首  其二 潘大臨 
將軍心眼到滄洲，木脫波生一夜秋。想得筆端鳬雁足，又添鸂鶒起沙頭。
江夏別魯直送之宜州 潘大臨 
翰墨精神全魏漢，文章波瀾似春秋。可是中州著不得，江南已遠更宜州。
詩一首 潘大臨 
胡子雲中白鶴，林生初發芙蓉。吳十九成雅奏，饒三百煉奇鋒。南州復見高士，東山行起謝公。信祖真成德祖，立之無愧行中。吳生可共南郡，老夫寧附石崇。聞雅已傾重客，說談仍得王戎。冠蓋城南高會，山陰未掃餘風。客散日銜西壁，主人不道尊空。
張文潜齊安行解嘲 潘大臨 
爲邦雖陋勿雌黄，我曾侍立蘇公旁。見公顔色不憔悴，不似賈誼來江湘。它州雖粗勝吾州，無此兩公相繼游。
哭東坡  其一 潘大臨 
元祐絲綸兩漢前，典刑意得龍光宣。裕陵聖德如天大，誰道微臣敢議天。
哭東坡  其二 潘大臨 
公與文忠總遇讒，讒人有口直須緘。聲名百世誰常在，公與文忠北斗南。
寄德操均父 潘大臨 
文如二稚徒懷璧，武似三明却韔弓。松檜參天西邑路，時時騎馬訪龐公。
江間作  其一 潘大臨 
白鳥沒飛烟，微風逆上舡。江從樊口轉，山自武昌連。日月懸終古，乾坤別逝川。羅浮南斗外，黔府古河邊。
江間作  其二 潘大臨 
波浪三江口，風雲八字山。斷崖東北際，虛艇有無間。卧柳堆生岸，跳魚水擣彎。悠然小軒冕，幽興滿鄉關。
江間作  其三 潘大臨  抒怀 写景 宋・辽・金・元 咏史怀古
西山連虎穴，赤壁隠龍宮。形勝三分國，波流萬世功。沙明拳宿鷺，天闊退飛鴻。最羨魚竿客，歸舡雨打篷。
江間作  其四 潘大臨 
落日春江上，無人倚杖時。私蛙鳴鼓吹，官柳舞腰支。獵遠頻翻臂，漁深數治絲。我猶無彼是，風豈有雄雌。
洪氏倦殻軒 潘大臨 
封胡羯末謝，龜駒玉鴻洪。千載望四謝，四洪天壤同。
和張文潜痛字韵 潘大臨 
文章邇來氣燄低，聖經頗遭餘子弄。公歸除□□□□，荆舒之說懲應痛。
浯溪 潘大臨 
公泛浯溪春水船，繫帆啼鳥青崖邊。次山作頌今幾年，當時治亂春風前。明皇聰明真晚謬，乾坤付與哥奴手。骨肉何傷九廟焚，蜀山騎馿不回首。天下寧知再有唐，皇帝紫袍迎上皇。神器蒼忙吾敢惜，兒不終孝聽五郎。父子幾何不豺虎，君臣寧能責胡虜。南內凄凉誰得知，人間稱家作端午。平生不識顔真卿，去年不答高將軍。老來讀碑淚橫臆，公詩與碑當共行。不賞邊功寧有許，不殺奉皇猶敢語。雨淋日炙字未訛，千秋萬歲所鑒多。
春日書懷 潘大臨 
舟楫凌漳水，風濤接蠡湖。龍媒成跬步，驪頷脫微軀。樂土供遊戲，深文苦縶拘。胸中雖磈磊，牆外或歌呼。老去嵇康懶，歸來甯子愚。千鍾真臭腐，十畮借膏腴。春雨何曾密，園花竟自都。小橋藏細柳，方沼出新蒲。酒熟拈巾漉，經傳带雨鋤。行盤隨所有，坐客幾時無。日轉淮陰暮，門通鳥逕迂。仰頭看哺鷇，引手亦將雛。撫事盆繅繭，勞生戶轉樞。形骸浮大塊，毛髮燎紅爐。借問青宮犢，何如濁水鳬。士衡甘食酪，張翰合思鱸。世論幾膠柱，人心盡好竽。屠龍非至計，射雉屈良圖。借箸方隆漢，推枰已滅吳。從渠畫麟閣，吾自著潜夫。
答王立之惠書 潘大臨 
歸自江南即定居，漫勞親友問何如。剛腸肯爲藜羹轉，病骨聊憑竹杖扶。南圃土腴千樹橘，東湖春水百金魚。明年生計應堪說，待倩君侯買異書。
梅 潘大臨 
非雲非雪月初浮，疑是佳人狐白裘。細雨狂風莫欺折，冰肌玉骨未禁愁。
登大別眺望 潘大臨 
人爭漢口渡，日落陽臺坂。鼓吹隔岸聞，樓觀排雲見。
次韵黄澤簡亭 潘大臨 
使者旌麾開晝陰，幽亭萬个竹竿深。月乘佛界生清影，風入僧垣作好音。活國五年持節手，補天三尺轉圜心。召還有命方乘傳，莫遣幽人氣象侵。
句  其一 潘大臨 
滿城風雨近重陽。
句  其二 潘大臨 
兩屐上層樓，一目略千里。
句  其三 潘大臨 
歸來陶隠居，拄頰西山雲。
句  其四 潘大臨 
思君带孔移。
句  其五 潘大臨 
詩束牛腰藏舊稿，書訛馬尾辨新讎。
句  其六 潘大臨 
無酒到愁邊。
句  其七 潘大臨 
八字山頭雁，武昌江上魚。
與葛洪 張璹 
提司坑冶是新差，職比催綱勝一階。若發薦章求脚色，下官蹤跡轉沉埋。
題萬竹山 薛昂 
萬竹山中數十家，重重流水遶桑麻。飽餐鼓腹成何事，桃李春來任自花。
湖堂 薛昂 
一段風烟不可關，出門滿目是湖山。昔人華厦今何在，此日漁舟任自閒。風觀斬新霄漢上，龍洲依舊水雲間。歸來丘壑多幽趣，願與諸賢約往還。
太清軒 薛昂 
雨餘山色千螺翠，風定湖光一鑑明。我是水晶宮裏客，暫來猶愛此軒清。
題回山人畫像 薛昂  洞庭湖
道骨仙風一偉人，相逢東老最情親。榴皮幻化人間世，藤葉牢籠物外身。璚蟻滿壺方丈曉，青蛇銜袖洞庭春。高名不朽垂千古，笑指西鄰幾劫塵。
句  其一 薛昂 
逢時可謂真千載，拜賜應須更萬回。
句  其二 薛昂 
歡聲如鳳來啣詔，喜氣如雞去揭竿。
句 吳申李 
潮頭高捲岸，雨脚半吞山。
句  其一 張順之 
憑誰爲寫無聲詩，清標不減淵明輩。
句  其二 張順之 
簷鵲數聲清夢斷，出門一笑遇詩仙。
句  其三 張順之 
聊將遮日手，松下弄清泉。
句  其四 張順之 
暗綠不遮春去路，亂紅翻作雨來天。
句  其五 張順之 
白水一泓澄，茲山定玉骨。
句  其六 張順之 
金衣數公子，端是賢友生。羽毛元自好，喉舌向來清。
句  其七 張順之 
照我胸中筆，吐出江淹文。
偶作 釋日益 
金谷春光長滿眼，紅藥花梢香爛漫。昨夜西風一陳寒，徧地殘芳落何限。王孫醉倒不知歸，猶向欄邊索金盞。
作風伯新廟 楊四太尉 
周官大宗伯，槱燎祀風師。祀典既已載，有廟非淫祠。吾鄉風伯廟，不知始何時。廟當浮玉嶼，鄉人同祭之。會席有煩言，社保成分離。爰來作新廟，奕奕東河涯。柱石若虎踞，簷桷如翬飛。香火既已分，牲牷交祝釐。神保降嘉福，四境風雨時。百穀總成熟，報祀千萬期。
石橋 張康國 
路轉下層崖，亂石通微徑。山深萬象虛，葉脫千林靜。連苔蒼欲橫，衮雪飛泉迸。有睹那可言，寒烟日向暝。
句 張康國 
銀簷不雨溜常滴，玉樹無風花自開。
句 陳廓 
滄江練遶清暉閣，古榭苔封燕喜碑。
題韓幹馬 高翔 
渴烏項領紫駝峰，跑地求泉鬣上衝。不敢牽來向江水，預防踴躍學蛟龍。
瓊林宴罷作 徐遹 
白髮青衫晚得官，瓊林宴罷酒腸寬。平康過盡無人問，留得宮花醒後看。
賦六人同舟赴省舉 徐遹 
陳李張黄蘇與周，更添徐子分相投。竹林風月連三郡，北宿光芒聚一舟。作者定知同議論，爭臣頓是合謀猷。胸中各有平津策，此去知誰作狀頭。
句 吳羽 
滁陽自昔稱名壘，舊有東園枕滁水。
古意 王實 
少年紅顔女，敷芬對芳樹。盈盈淡艷粧，清歌雜妙舞。凝睇倚高樓，桐絲試一譜。世間知音稀，誰識姱節素。清貞守幽閨，不作凡子婦。容華委西山，良人來何暮。空床思悠悠，明月正當戶。
和孫公索酒 劉延世 
紫貂寒擁鼻，綠螘細侵唇。蓮燭當時事，壺頭此日春。
種竹 劉延世 
梅蒸方過有餘潤，竹醉由來自古云。掘地聊栽數竿竹，開簾還當一溪雲。
自題墨竹 劉延世 
酷愛此君心，常將墨點真。毫端雖在手，難寫淡精神。
鷓鴣 劉延世 
冥冥花朵隔遙山，脈脈風烟暗百蠻。曾向黄陵嘲竹裏，羽毛猶带淚痕斑。
翡翠 劉延世 
避人忽起鳴衣桁，掠水飛來立釣磯。靜處欲留看不足，翠光點破夕陽歸。
子規 劉延世 
一聲迸裂青山竹，半夜沾殘病客衣。還道離於天上去，不知何苦只思歸。
水簾 劉延世 
冷篩千嶂雨，寒□一鈎□。不放香烟出，長教隔畫簷。
句  其一 劉延世 
靜室焚香盤膝坐，長廊看畫散衣行。
句  其二 劉延世 
舟行明鑑裏。
藤溪懷古 鮑若虛 
小橋流水去茫茫，隔岸何人在一方。傳道荆公曾曉渡，天風吹落五更霜。
三峽堂  其一 宋肇 
林巒十里上巉巖，飛檻初憑縹緲間。夔子風烟依白帝，夜郎耕稼接烏蠻。砌橫亂石遙臨澗，門對高峰近带山。咫尺驚湍吁莫測，每來登此念鄉關。
三峽堂  其二 宋肇 
初尋磴道踏雪烟，漸引茅簷屋數椽。江影動摇波面日，山光隠見峽中天。放懷罇酒憑欄客，回首弦歌趁市船。要與舟人同此樂，移花種竹滿簷前。
白帝城 宋肇 
江雨霏霏白帝城，秋草未枯春草生。古來戰壘如雲橫，萬里瞿塘斷人行。至今三峽路崢嶸，時清不見更屯兵。荒凉廢堞沒春耕，但見牛羊日西平。
峽口 宋肇 
萬里西南路，瞿唐據上游。峽分山對立，江合水爭流。蛟鰐從來患，風波自古愁。幾時飛兩槳，歸去幔帆秋。
夔冬暖雪不到地唯山高處盡白它皆霏雨而已 宋肇 
密下斜飛片片愁，不堪飄泊向西州。思家對雪誠何味，只與羣山鬭白頭。
晚晴 宋肇 
古道遙臨水，荒城早閉門。亂山啣落照，歸鳥下空園。江口漁人舫，崖腰桑樹村。客愁何可奈，有酒莫空樽。
中秋對月用昌黎先生贈張功曹韵 宋肇 
水精爲鑑金爲波，挂空影寫山與河。清光此夜十分好，有酒有客宜高歌。去年今日行役苦，若宿溪邊宿逢雨。傳聞蜀道如天高，崖縣壁絕哀猿號。波橫劍戟不易上，陸有虎豹何由逃。江山舊恃白帝險，風俗猶带烏蠻操。驅馳兩月到西塞，夢寐萬里還東皋。嗅梅踏雪巴子里，路入鬼門欣不死。飛飛倦鳥惟思還，玉筍豈是鹿官班。餘生但願閒及酒，虛名寧顧觸與蠻。良宵佳客十有五，雲放月入樽罍間。頹然老子興不淺，韓詩坡句聊追攀。君不見天寶霓裳羽衣歌，人間樂舞難同科。遺音猶在悲凉多，有酒且歌遑恤他。不飲如此良夜何。
杜鵑 宋肇 
暖雲無定半陰晴，茅屋紙窗深復明。喬木參天竹千莖，巴山欲曉風露清。杜鵑飛鳴遶江城，魚復四月江水生。林花落盡空含情，瀼東瀼西朝暮聲。
句 宋肇 
知君也厭雕肝腎，分我江南數斛愁。
集趣軒 陳聿 
宇宙同無窮，景物各有趣。心目要領略，未始爲細故。山僧徹障蔽，便得江山助。遠邇入盼睞，左右供指顧。千容與萬態，不約相與遇。何須更登眺，便可休杖屨。一覽既無餘，懷抱良以悟。欲圖無妙筆，欲詠無奇句。聊爲揭佳名，於焉賞心寓。
句 呂由庚 
地下若逢中執法，爲言今日再昇平。
妙峰寺 王古  泰山
修徑轉巖阿，危亭臨木杪。清明江練直，紫翠山屏繞。林巒獻奇秀，圖畫極天巧。松杉韵輕風，笙簫奏雲表。心知游魚樂，目送飛鴻杳。浮生黄粱夢，幻事何時了。惟應觀勝妙，坐可清紛擾。豈須登泰山，閒看諸峰小。
偈十六首  其一 釋行瑛 
大千沙界是吾家，隠顯何曾有等差。爲報人天高著眼，優曇花異世間花。
偈十六首  其二 釋行瑛 
烏長飛，兔不住，暑往寒來朝復暮。朱顔未改白髮生，三界茫茫何處去。本源自性無凋變，千聖皆從影中現。不離當處常湛然，覓則知君不可見。忽然見，倒騎牛兮入佛殿。
偈十六首  其三 釋行瑛 
去年逢青春，朱顔映桃李。今年逢青春，白髮壓雙耳。人生七十年，疾若東流水。不了本來心，生死何由離。
偈十六首  其四 釋行瑛 
明眼底人被眼礙，悟心底人被心礙。證道底人被道礙，達法底人被法礙。何謂如此不見道，金屑雖貴，落根成翳。要得高步大方，直須去此四礙。
偈十六首  其五 釋行瑛 
煉鐵圍山作釣鈎，餌懸八萬四千牛。毗盧海內閒拋下，蝦蟹魚龍盡縮頭。
偈十六首  其六 釋行瑛 
湛露重重灑紺園，衰殘何以報君恩。白雲堆裏焚香坐，耀古騰今不二門。
偈十六首  其七 釋行瑛 
朔風如刀，痛刮人骨。千山萬山，雪映寒日。心知春氣來，目睹梅花發。遊子南方歸不歸，曉堂閒却龜毛拂。
偈十六首  其八 釋行瑛 
鏤水求紋，謾勞心力。陶空作器，枉費工夫。游溟渤始測淺深，登須彌迺知高遠。太陽門下，爝火何施。鏌鎁匣邊，鉛刀可棄。
偈十六首  其九 釋行瑛 
踏破化城，來至寶所。不採輝山之璧，不探驪頷之珠。壞衲堆肩，擁爐閒坐。喚作無事道人，堪受人天供養。
偈十六首  其一○ 釋行瑛 
德山棒如雨點，臨濟喝似雷鳴。雖然聲振一時風流萬世，檢點得來還是强生節目。華藏則不與麽，三間茆屋。十里松門，健則縱步閒遊，困則倒頭酣寢。身如槁木，心若死灰。有人笑我愚癡，正爬著儂家痒處。
偈十六首  其一一 釋行瑛 
豎不窮三際，橫不亙十方。大不偪塞虛空，細不入於芥子。三世諸佛，如覺如夢。諸大祖師，若存若亡。與麽境界，從上諸聖。尚迷昧如斯，方今學人，且作麽生湊泊。但得雪消去，自然春到來。
偈十六首  其一二 釋行瑛 
上不見天，下不見地。把定咽喉，何處出氣。江南江北，絕毫絕釐。東土西天，成團成塊。釋迦彌勒，尚自瞞盱。臨濟德山，如何擬議。衲僧家，沒巴鼻，却喚六雙爲十二。
偈十六首  其一三 釋行瑛 
奇怪諸禪德，文殊普賢，化作寒山拾得。頭戴炙脂帽子，脚踏無底麻鞋。身著鶻臭布衫，腰繫斷鞓腰带。手持拍板，口唱高歌。吾心似秋月，碧潭清皎潔。無物堪比倫，教我如何說。華藏當時若見，每人痛與一頓何爲如此。且教伊不敢掣風掣顛，免使後人疑著。
偈十六首  其一四 釋行瑛 
提智慧劍，破煩惱網。拔生死類，置涅槃宅。空却魔王窟穴，埽蕩惡趣關防。開拓般若封疆，滋長菩提種性。與麽作用，與麽建立。象駕崢嶸謾進途，誰見螳蜋能拒轍。
偈十六首  其一五 釋行瑛 
一大藏教，諸大祖師。天下老和尚言句，總在這裏。明明向道，尚且不知。蓋覆將來，如何會得。
偈十六首  其一六 釋行瑛  洞庭湖
持長竿，摇短艇。篛笠只一箇，簑衣無兩領。洞庭秋水風不吹，涵虛恰似新磨鏡。末後句，留與謝三郎。
東溪閑居示衆偈 釋行瑛 
聯絡藤蘿一徑，行窮始到松門。籬畔野華不艷，堂前流水非喧。午飯龍離鐵鉢，夜深月落金盆。此是真修行處，何人得意忘言。靈山河沙聖衆，黄梅七百高僧。悟華曉稱迦葉，傳衣夜喚盧能。心自本來不有，法道得了何曾。齋後釅茶三盞，叢林一任喧騰。
偈 釋行瑛 
登山須到頂，入海須到底，學道須到佛祖道不得處。若不如是，盡是依草附木底精靈，吃野狐涕唾底鬼子。
偈 釋梵卿 
春已暮，落花紛紛下紅雨。南北行人歸不歸，千林萬林鳴杜宇。我無家兮何處歸，十方剎土奚相依。老夫有箇真消息，昨夜三更月在池。
臨終偈 釋梵卿 
五陰山頭乘駿馬，一鞭策起疾如飛。臨行莫問棲真處，南北東西隨處歸。
陶隠居丹室 許景亮 
金鸞亂舊直，鶴駕脫塵氛。真隠雖高世，嘉謀亦相君。石壇移曉月，丹竈覆寒雲。瑟瑟松風在，時人自不聞。
偈二首  其一 釋禧誧 
韶山近日沒巴鼻，眼裏聞聲鼻嘗味。有時一覺到天明，不在床上不落地。三級浪高魚化龍，癡人猶戽夜塘水。
偈二首  其二 釋禧誧 
丹霞有箇公案，從來推倒扶起。今朝普示諸人，且道是箇甚底。
偈二首  其一 釋宗賾 
近日身心頑頓，恰似一片鐵板。內無玲瓏機智，外無華藻文章。誰能打作鄆州針，笑殺秦時𨍏輅鑽。四楞著地，萬事無心。雖然看不入，畢竟撲不破。大都好物不堅牢，彩雲易散瑠璃脆。
偈二首  其二 釋宗賾 
金屑雖貴，落眼成翳。金屑既除，眼在甚麽處。
偈三首  其一 釋宗賾 
冬去寒食，一百單五。活人路上，死人無數。頭鑽荆棘林，將謂衆生苦。拜掃事如何，骨堆上添土。唯有出家人，不踏無生路。
偈三首  其二 釋宗賾 
新羅別無妙訣，當言不避截舌。但能心口相應，一生受用不徹。
偈三首  其三 釋宗賾 
樓外紫金山色秀，門前甘露水聲寒。古槐陰下清風裏，試爲諸人再指看。
偈 釋廣燈 
休休休，徒悠悠。釣竿長在手，魚冷不吞鈎。
臨終偈 釋廣燈 
南北無寸影，東西絕四鄰。一息故鄉信，曉風吹宿雲。
偈 釋慧懃 
八月二十五，有賓兼有主。輥出雪峰毬，打動禾山鼓。天帝釋摇頭，大梵王作舞。不透上林關，未敢輕相許。空生不解此家風，惹得岩前華似雨。
頌古七首 達磨見武帝 釋慧懃 
始聞阿閣一聲鐘，日暖蒼龍睡正濃。再擊鳳凰臺上鼓，夜半祥鸞未飛舞。帝基永固如磐石，胡僧枉費平生力。回指少林歸去來，春風一陣華狼藉。
頌古七首 日面佛月面佛 釋慧懃 
東街柳色拖烟雨，西巷桃華相映紅。左顧右盼看不足，一時分付與春風。
頌古七首 世尊陞座 釋慧懃 
一輪明月挂天心，四海生靈荷照臨。何必西風撼丹桂，碧霄重送九秋音。
頌古七首 離四句絕百非 釋慧懃 
美如西子離金閣，嬌似楊妃倚玉樓。猶把琵琶半遮面，不令人見轉風流。
頌古七首 十身調御 釋慧懃 
捉賊分明要見贓，十身調御下禪床。曾經巴峽猿啼處，鐵作心肝也斷腸。
頌古七首 三聖逢人即出 釋慧懃 
城南措大騎馿子，市北郎君跨馬兒。各各四蹄俱著地，三春同到月明池。
頌古七首 南泉示衆云文殊起佛見法見貶向二鐵圍山 釋慧懃 
彩雲影裏仙人現，手把紅羅扇遮面。無人著眼看仙人，却看隨後紅羅扇。
偈六首  其一 釋慧懃 
至道無難，唯嫌選擇。桃華紅，李花白，誰道融融只一色。燕子語，黄鶯鳴，誰道關關只一聲。不透祖師關捩子，空認山河作眼睛。
偈六首  其二 釋慧懃 
日日日西沉，日日日東上。若欲學菩提，但看此模樣。
偈六首  其三 釋慧懃 
去年今日時，紅爐片雪飛。今日去年時，曹娥讀夜碑。末後一句子，佛眼莫能窺。白蓮峰頂上，紅日繞須彌。鳥啄珊瑚樹，鯨吞離水犀。太平家業在，千古襲楊歧。
偈六首  其四 釋慧懃 
金烏急，玉兔速，急急流光七月十。無窮遊子不歸家，縱歸只在門前立。門前立，把手牽伊不肯入。萬里看看寸草無，殘花落地無人拾。無人拾，一回雨過一回濕。
偈六首  其五 釋慧懃 
世尊有密語，冬到寒食一百五。迦葉不覆藏，水泄不通已露贓。靈利衲僧如會得，一重雪上一重霜。
偈六首  其六 釋慧懃 
天左旋，地右轉，古往今來經幾遍。金烏飛，玉兔走。纔方出海門，又落青山後。江河波渺渺，淮濟浪悠悠，直入滄溟晝夜流。
砂鑼盛油 釋慧懃 
銅砂鑼裏落盛油，生菜還他蘿蔔頭。但看來年正月半，家家門首掛燈毬。
偈 釋道初 
雞見便鬭，犬見便齩。殿上鴟吻，終日相對。
辭衆偈 釋道初 
昨日離城市，白雲空往還。松風清耳目，端的勝人間。
偈 釋普融 
二女合爲一媳婦，機輪截斷難回互。從來往返絕蹤由，行人莫問老時路。
偈三首  其一 釋自賢 
不是心，不是佛，不是物。與君打破精靈窟，簸土飛揚無處尋，千山萬山突突兀。
偈三首  其二 釋自賢  衡山
一身高隠惟南嶽，自笑孤雲未是閑。松下水邊端坐者，也應隨倒說居山。
偈三首  其三 釋自賢 
五更殘月落，天曉白雲飛。分明目前事，不是目前機。欲言言不及，林下却商量。
偈三首  其一 釋道和 
一二三，四五六，碧眼胡僧數不足。泥牛入海過新羅，木馬追風到天竺。天竺茫茫何處尋，補陀巖上問觀音。普賢拍手呵呵笑，歸去來兮秋水深。
偈三首  其二 釋道和 
觀身實相，觀佛亦然。這裏見得，黄面瞿曇。隠身無地，其或渺漫。不分照顧，眉毛鼻孔。
偈三首  其三 釋道和 
欲渡巨海，必假方舟。櫓棹俱全，風帆兩便。夜觀星月，晝視雲山。萬里之遙，一瞬可到。人心盡畏波濤險，未必被濤險似心。
題永明智覺壽禪師頂相 釋道和  钱塘江
慧日峰高秋色冷，錢塘江靜月華明。寒光一爍周沙界，筆下看來未十成。
偈 湡禪師 
優游實際妙明家，轉步移身指落霞。無限白雲猶不見，夜乘明月出蘆花。
偈五首  其一 釋志璿 
休去，歇去，一切萬年去。寒灰枯木去，古廟裏香爐去，一條白練去。
偈五首  其二 釋志璿 
不休去，不歇去，業識忙忙去。七顛八倒去，十字街頭鬧浩浩地聲色裏坐卧去。三家村裏盈衢寒路荆棘裏游戲去，刀山劍樹劈腹剜心鑊湯爐炭皮穿骨爛去。
偈五首  其三 釋志璿 
瘦竹長松滴翠香，流風疏月度炎凉。不知誰住原西寺，每日鐘聲送夕陽。
偈五首  其四 釋志璿 
聲色頭上睡眠，虎狼羣裏安禪。荆棘林內翻身，雪刃叢中游戲。竹影掃階塵不動，月穿潭底水無痕。
偈五首  其五 釋志璿 
不是風動，不是幡動，衲僧失却鼻孔。是風動，是幡動，分明是箇漆桶。兩段不同，眼暗耳聾。澗水如藍碧，山花似火紅。
臨寂偈 尼法海 
霜天雲霧結，山月冷涵輝。夜接故鄉信，曉行人不知。
偈 釋智月 
祝聖紹，續祖燈，只如祖燈作麽生。續不見古者道，六街鐘鼓響鼕鼕，即處鋪金世界中。池長芰荷庭長柏，更將何法演真宗。
偈 釋智月 
吾家寶藏不慳惜，覿面相呈人罕識。輝金耀古體圓時，照地照天光赫赤。荆山美玉奚爲貴，合浦明珠比不得。借問誰人敢酬價，波斯鼻孔長三尺。
呈雲蓋智禪師 齊禪師 
說法無如這個親，十方剎海一微塵。若能於此明真理，大地何曾見一人。
臨寂偈 齊禪師 
昨夜三更過急灘，灘頭雲霧黑漫漫。一條拄杖爲知己，擊碎千關與萬關。
偈 釋法聰 
幽室寒燈不假挑，虛空明月徹雲霄。要知日用常無間，烈焰光中發異苗。
偈 釋寶覺 
一即一，二即二，嗅著直是無香氣。識得山僧榔栗條，莫向南山尋鼈鼻。
偈 釋法明 
資福別無所補，五日一參擊鼓。何曾說妙談玄，祇是粗言直語。甘草自來甜，黄連依舊苦。忽若鼻孔遼天，逢人切忌錯舉。
偈 釋可復 
苦痛深，苦痛深。碧潭千萬丈，那箇是知音。
了齋自警六首  其一 陳瓘 
本無一字堯夫易，八十一篇揚子玄。今古是非那復辨，仲尼尤不廢韋編。
了齋自警六首  其二 陳瓘 
文書難寫伏羲書，字外成篇始見渠。賜也能分可不可，一瓢居士只如愚。
了齋自警六首  其三 陳瓘 
過時不易始爲難，執處那知是變遷。度盡千山無鳥迹，不勞傳語報平安。
了齋自警六首  其四 陳瓘 
手在何憂弓力强，巧窮那得必穿楊。太和有味人人飲，誰識醒時是醉鄉。
了齋自警六首  其五 陳瓘 
仲由行行終身誦，師也堂堂带上書。五柳却能知此意，無弦琴上賦歸與。
了齋自警六首  其六 陳瓘 
只說爲山不說休，山成日夜水橫流。惜哉覆簣成迷復，只欠當初一掉頭。
自合浦還清湘寄虛中弟  其一 陳瓘 
三年已絕生還望，一日天恩到海涯。路過清湘猶間闊，當時何不住長沙。
自合浦還清湘寄虛中弟  其二 陳瓘 
行徹天涯萬里山，月明方照海珠還。瘴鄉來往渾閒事，聊爲清湘一破顔。
自合浦還清湘寄虛中弟  其三 陳瓘 
曾近滄溟看颶風，波濤有盡海無窮。四年陳迹今何在，坐對湘雲豁晚空。
自合浦還清湘寄虛中弟  其四 陳瓘 
瘴海只將梅作雪，湘山今見麥爲春。晴空有月當如舊，嶺北山南總照人。
與全州崇寧斷臂和尚 陳瓘 
少年得髓幾人知，想見當年斷臂時。此是湘山大知識，衡門堪繼會昌師。
和劉太守十洲詩 花嶼 陳瓘 
紅紫商量欲滿枝，持春觴豆好携持。便須載酒凌波去，底事黄堂獨賦詩。
和劉太守十洲詩 芳草洲 陳瓘 
綠色映波千古恨，至今南浦兩依依。我今又出江東去，多少行人宦未歸。
和劉太守十洲詩 柳汀 陳瓘 
密幹參差籠月影，輕波蕩漾蘸烟條。暑天要此清凉地，欲往何辭度小橋。
和劉太守十洲詩 竹嶼 陳瓘 
霜姿迥出紅塵外，只有鵷雛傍水來。別岸若尋棲隠處，軒窗須爲此君開。
和劉太守十洲詩 烟嶼 陳瓘 
靄靄紛紛緣底事，故來波上罩晴沙。莫教散入滄溟去，却恐能迷上漢槎。
和劉太守十洲詩 芙蓉洲 陳瓘 
紅雲可覓無蜂去，渺渺寒波映晚芳。未必孤根能耐雪，且看秋艷已經霜。
和劉太守十洲詩 菊花洲 陳瓘 
光景不留人易老，恨無羽翼出塵埃。世間那有飛昇藥，且傍汀洲采菊來。
和劉太守十洲詩 月島 陳瓘 
月明偏照海邊洲，綠水迴環漾素秋。斗轉參橫羣動息，桂花零落遣誰收。
和劉太守十洲詩 雪汀 陳瓘 
誰把平氈水上開，坐看飛絮撲瓊臺。酒豪耳熱笙歌沸，應怪幽人此地來。
和劉太守十洲詩 松島 陳瓘 
影參岸栢童童綠，葉蔽汀蘭澹澹香。斤斧不來人迹遠，養成千尺勢堂堂。
湖心亭 陳瓘 
塵境紛紛俗累增，故尋幽徑訪南能。湖波浩渺無窮綠，寺屋高低不計層。詩老新吟工惱客，使君餘暇得陪僧。棋中得失何時了，一局輸贏未可憑。
寄覺範長沙 陳瓘 
大士遊方興盡回，家山風月絕塵埃。杖頭多少閑田地，挑取華嚴入嶺來。
寄覺範漳水 陳瓘 
仁者雖逢思有常，平居慎勿示何妨。爭先世路機關惡，近後語言滋味長。可口物多終作疾，快心事過必爲傷。與其病後求良藥，不若病前能自防。
和江民表韵 陳瓘 
傳老東山水上浮，玄沙六月雪重裘。舊來消息今何在，千里桐江月滿樓。
頌 陳瓘 
靜坐一川微雨，未辨雷音起處。夜深風作輕寒，清曉月明歸去。
寄饒德操 陳瓘 
舊時饒措大，今日壁頭陀。爲問安心法，禪儒較幾何。
吳江鱸鄉亭 陳瓘 
中郎臺榭據江鄉，雅稱詩翁賦卒章。蒓菜鱸魚好時節，秋風斜日舊烟光。一杯有味功名小，萬事無心歲月長。安得便拋塵網去，釣舟閑倚畫欄傍。
接花 陳瓘 
色紅可使紫，葉單可使千。花小可使大，子少可使繁。天賦有定質，我力能使遷。自矜接花手，可奪造化權。衆聞悉驚詫，遣我屢嘆吁。用智固巧矣，天時可易歟。我欲春採菊，我欲冬賞桃。汝不能栽接，汝巧亦徒勞。雨露草必生，雪霜松不死。不死有本性，必生亦時爾。汝之所變易，是亦時所爲。時乎不可違，何物不隨時。
蘇文饒往昌國意頗憚之送以詩因勉之 陳瓘 
已聞舟楫具，那得苦留君。雨過霜風急，帆飛雪浪分。長途方策足，暇日正論文。功業他年事，風波豈足云。
送周初平 陳瓘 
虀鹽雖不飽，心與古人期。口體非吾養，紛華任爾爲。經明逢地芥，穎脫看囊錐。兩驥皆宛種，天衢好並馳。
文饒自昌國以詩見寄次韵二首  其一 陳瓘 
百川滾滾到來休，此是人間第一流。鯨鬣爲君翻駭浪，蘭苕空自滿汀洲。
文饒自昌國以詩見寄次韵二首  其二 陳瓘 
海邦渺渺知何在，風入高帆頃刻過。何似一樽湖上酒，月明安穩照寒波。
文饒自京師還欲往昌國而風作不可渡乃爲絕句戲之 陳瓘 
欲衝高浪却沈吟，酒近瀛洲懶得斟。莫道顛風無好意，爲君吹過遠歸心。
歙硯詩 陳瓘 
歙溪澄湛千尋碧，中有崎嶔萬年石。腰粗入水始能鑿，一硯價直千金璧。輕絲膩色恍莫分，熟視微見青羅紋。乃知金線鴝鵒眼，如玉有瑕安足論。
海山樓 陳瓘 
勝事荒湮久，高城觀閣宜。均勞青瑣客，餘事海山詩。
秦君亭 陳瓘 
世梗賢路塞，達人識窮通。欃槍天寶末，士路如飄蓬。聘君當此時，卷迹雲霞中。能令千載後，嘆息詩人窮。
瑞泉庵 陳瓘 
飛棟逼天象，疏櫺逗巖烟。烹茶引高士，汲此石罅泉。泉深不盈尺，潤物無頗偏。百川有盈涸，是坎常泓然。
答瑞巖湛老 陳瓘 
示我超然句，能令滯念開。盍移瑞巖剎，爲我入城來。
和鄧鯁之韵 陳瓘 
十年三謫海邊州，洛口相望阻獻酬。曾寄遠詩來合浦，又傳新句落丹丘。身如古柏童童老，心似平江湛湛流。歸鳥倦飛雲入岫，一瓢堪樂莫回頭。
攬翠軒 陳瓘 
地與煩囂隔，登臨翠色中。雨餘千畝竹，霜過一山松。逸興雲無盡，幽懷水不窮。絕勝花滿眼，只得片時紅。
雜詩 陳瓘 
床頭史記千番紙，世上興亡一窖塵。惟有炳然周孔道，至今餘澤浸生民。
雜詩 陳瓘 
大抵操心在謹微，謬差千里始毫釐。如聞不善須當改，莫謂無人便可欺。忠信但當爲己任，行藏終自有天知。深冬寒日能多少，已覺東風次第吹。
超果亮師假還山  其一 陳瓘 
□□□□□，流輩推博雅。春風振客衣，逸棹東南下。賦詩臺閣彥，落落珠璣瀉。持觴拜親膝，喜色動鄉社。都城十二衢，塵土翳車馬。一夢逐君行，茲懷已瀟灑。
超果亮師假還山  其二 陳瓘 
路左漿先饋，門前屨幾重。勇歸塵事擲，恬處道心濃。弄水知幽谷，觀雲想妙峰。深夜孤鶴唳，清露滴高松。
代書簡張天覺 陳瓘 
辟穀非其道，談空去自然。何如勳業地，無愧是神仙。
送致政郟丈赴張杭州西湖之約 陳瓘  西湖
丈人八十身尤健，心似閑雲恣舒卷。故人邀作武林遊，拏舟不道江湖遠。澄波萬頃沖融間，塵埃洗盡光陰閑。登臨不倦謝太傅，好與共尋窗外山。梵剎琳宮繞飛閣，靄色嵐光日參錯。遙岑併入眼中來，却愛清秋有摇落。酒價在逐秋風高，一倒百壺詩正豪。潮落潮生幾人老，我獨世累如鴻毛。興來即是烟波客，興盡欲歸歸便得。疏巾藜杖日相隨，不許征途有南北。天南天北屢經過，不獨丈人清興多。欲棹小舟同一醉，手邊朱墨奈忙何。
寄題正倫姪舫齋詩二首  其一 陳瓘 
此道若長川，行藏比泝沿。浪恬寧在我，維泛且隨緣。野色連幽岸，溪光接遠天。欲離平險地，常使意超然。
寄題正倫姪舫齋詩二首  其二 陳瓘 
畫舫名齋閣，端居事若何。燕知真酖毒，言即是風波。未便乘桴去，惟同載酒過。濟川如有意，南去問施羅。
荔枝臺 陳瓘 
滿眼春花百鳥肥，絳苞丹艷大纍纍。臺前採掇誰堪贈，譜外聲名世不知。顆小不堪妃子笑，味酸猶發少陵詩。高墳拱木今何在，此品軒昂獨恨遲。
花光仁禪師以墨戲見寄以小詩致謝 陳瓘 
禪心已出包區宇，墨海翻騰作雪梅。三昧筆端俱戲事，定餘幽室暗香來。
寄友人 陳瓘 
行人征轡路西東，霜葉翩翩舞亂紅。曉色冥朦溪浸月，陰容黯澹馬嘶風。浮生信若萍隨浪，遠意徒驚鳥在籠。萬事欲窮須握手，尺書相問愧匆匆。
廬山詩二首  其一 陳瓘  庐山 长江
廬山俯長江，秀色摩青天。招提選勝地，好景相屬連。東林最幽曠，殿閣含飛烟。馨香滿天下，無如遠公蓮。社客方散後，零落七百年。之人遠同調，綠綺非絲弦。不可傾耳授，但許心相傳。迷津苦難渡，人以師爲船。法鼓忽雷震，此事非偶然。何時穿蠟屐，問法浮雲邊。
廬山詩二首  其二 陳瓘  庐山
廬山景何如，勝迹多已古。水石相回旋，天地巧排布。我本天涯人，未知有廬阜。恨不早經過，西征一何暮。香爐在何許，縹緲凌高空。却入白蓮沼，令人思遠公。高巖草堂在，吏隠居其中。至今三尺童，猶能話白公。可想不可見，山色空重重。水流來何遠，所過生苔蘚。自古垂飛簾，至今不能捲。此外猶足觀，足力已困竭。僧居本靜閒，群鳥爭囀舌。恰欲高枕眠，魂夢恐遭聒。知是乘雨來，山路泥滑滑。陰雲猶未收，明朝又西發。
佚老堂 陳瓘 
解組紛華遠，懸車興味長。身閑雲去住，心浄月清凉。老矣思同隠，歸歟歎異鄉。平生高意在，畎畝未應忘。
呈知府司封二十韵 陳瓘 
錦帳含香士，高名壓搢紳。南昌移皂蓋，東潁憩朱輪。孝悌資延壽，耕桑頼信臣。優游千里治，談笑六朝均。竟日庭無訟，期年俗已淳。休誇兩岐秀，未若四時春。近遠皆霑澤，施爲固有神。歡謳連別壤，美績播嚴宸。夙慕冰壺潔，終期驥足伸。燕閒成吏隠，蕭灑得湖濱。烟柳籠亭檻，雲波盪釣綸。微風牽藻荇，小棹送鱸蓴。繆作堂中客，慚陪席上珍。開樽寧草草，延語每諄諄。齷齪才非異，吹噓意獨親。摘鞍方邂逅，攬轡又逡巡。麗巧裁新詠，緘題及鄙人。曹劉風自古，李杜格殊倫。拜賜欣愉甚，臨分感歎頻。悠悠京國路，重染滿衣塵。
寄題黄及之谷神館 陳瓘 
昔日傳聞構館新，標名今已幾經春。心安即是長生路，世樂無過自在身。虛室久扃閑歲月，白頭不減舊精神。蓬萊未要香山客，且作潜溪百歲人。
題假面鋪 陳瓘 
今年不及去年秋，十頃曾無半畝收。好雨早隨人意足，即今何地不油油。
目昏詩 陳瓘 
壯歲漂淪懶讀書，老忘休歇欲何如。夜窗不復留燈火，眼食齁齁一任渠。
垂虹亭 陳瓘 
三年爲吏住東濱，重到江頭照病身。滿眼碧波輸野鳥，一蓑疏雨屬漁人。隨船曉月孤輪白，入座群山數點春。張翰英靈應笑我，綠袍依舊惹埃塵。
秀聚亭 陳瓘 
曉色春風裏，維舟一小亭。看山渾不倦，待得雪峰青。
藏春峽四首  其一 陳瓘 
主人心地冷如灰，只把園花取次栽。峽外漫多閒雨露，直須併此入山來。
藏春峽四首  其二 陳瓘 
花落花開蝶自忙，琴閒書札日偏長。我來不爲看桃李，只愛幽蘭靜更香。
藏春峽四首  其三 陳瓘 
朝廷鵷鷺日振振，不道天涯亦有人。弟勸兄酬無可恨，歡然別是一家春。
藏春峽四首  其四 陳瓘 
孺子無心作聘君，使君懸榻意何勤。世人不道芳蓀好，可是清香不遠聞。
句  其一 陳瓘 
哲宗怒常立，時宰駡林自。
句  其二 陳瓘 
拶破黄龍第四關，世人猶問生緣法。
句  其三 陳瓘 
黑石巴山硯，魚鱗蜀客箋。
句  其四 陳瓘 
浦樹家家異。
句  其五 陳瓘 
無金可寄東門傅，有齒能欺柱下蒼。
句  其六 陳瓘 
歲久漫傳龍變化，潭深誰睹劍鋒鋩。
句  其七 陳瓘 
看花出約幾時回。
湖上聯句 崔鶠 
遙岑艤舟見，野思過橋生。興盡回蘭棹，歸鞍月正明。
會節園梅花下作 崔鶠 
去年白玉花，結子深林間。小憩藉清影，低顰啄微酸。故人不復見，春事今已闌。繞樹尋履迹，空餘土花斑。
秋日即事 崔鶠 
秋草門前已沒靴，更無人過野人家。離離疏竹時聞雨，淡淡輕烟不隔花。
黄州道中 崔鶠 
莫愁微雨落輕雲，十里長亭未墊巾。流水小橋山下路，馬頭無處不逢春。
潜心齋 崔鶠 
雙扉掩餘香，一榻下凉幔。前人嗟不死，萬古映黄卷。時時擷英華，一一詣微遠。鼎食姑置之，此味良不淺。
止遽軒 崔鶠 
我如萬斛船，歲久腰已懶。誰能逐相師，終日問手板。去謀一寸安，輒被三尺挽。憐公謝蠻觸，鼓卧旗亦偃。
丈室 崔鶠 
此家英妙姿，玉雪熙冠冕。新詩一何似，鸞鵠見蕭散。躡屣往從之，寧復念重趼。
詩二首  其一 崔鶠 
淚盡空山一病夫，荆榛無路掩樵居。自憐身是皮公美，茅屋青燈夜著書。
詩二首  其二 崔鶠 
記得詩狂欲發時，鄱陽湖裏月明知。無人爲覓桓伊笛，自捲秋蘆片葉吹。
酴醾依柏引蔓上冒其顛 崔鶠 
春風亦已老，自厭丹采媚。獨留白雪花，灑此千尺翠。嵯峨珠籠冠，縹緲冒佛髻。幽香勿襲人，恐爲真色累。但願保明姿，終日奉清對。要之萬物夥，汙潔自有類。
江月圖 崔鶠 
冥冥一葉輕，不知水與天。獨於顥氣中，仰見素璧圓。超然狂道士，起視清夜闌。自拈白玉笛，吹此江月寒。想當萬籟息，逸響流空烟。我從江海來，形留意先還。何當買魚篷，追此水墨仙。
早春偶題 崔鶠 
寒風淅瀝鳴枯葦，小鴨睡殘猶未起。更教細雨結輕寒，坐聽蕭蕭打窗紙。石盆養蒲已抽翠，雕斛栽花先弄紫。擁爐閉閤賦幽香，未怕春冰生硯水。
石牛莊閒居 崔鶠 
不識春風面，知從底處來。紅深桃靨破，綠靜水簾開。物外心常掛，人間事不諧。從今江海去，無復世推排。
春日 崔鶠 
落日不可盡，丹林紫谷開。明明遠色裏，歷歷暝鴉回。
題績溪雪峰樓 崔鶠 
題詩最高處，不爲付人看。記著今朝勝，山明松雪寒。
子石硯 崔鶠 
石家有兒玉含晶，噓爲雲氣吸爲晴。純精與之相感并，孕育萬狀流千名。黄昏鬼哭不忍聽，且爲白鵝了黄庭。
早秋雨霽圖 崔鶠 
我離蜀山來，赤日走東州。奇峰作眼想，一過神已留。翩翩宋公子，新詩藹風流。丹青見新韵，瀟灑出林丘。依微萬里遙，曠明一雨收。高雲杳褰開，縞日明華秋。風裾映山青，眇眇行李幽。得非送將歸，色有離別憂。念我山海癖，鍼砭不爲瘳。目看孤鴻飛，心已麋鹿游。吾兒能扶犁，此幘便可投。勿言尺寸許，是中有菟裘。
與叔易過石佛看宋大夫畫山水 崔鶠 
霜落石林江氣清，隔江猶見暮山橫。箇中只欠崔夫子，滿帽秋風信馬行。
觀黄筌畫花二首  其一 崔鶠 
蒼顔白髮我雖陳，見了青紅幾度新。更向黄生毫末裏，全家看盡劍南春。
觀黄筌畫花二首  其二 崔鶠 
淺淺紅顴與白腮，卧枝斜葉抱新開。何人與作春風面，誑得蜂兒日日來。
和老人觀牧圖 崔鶠 
作官畏人嘲，胡孫騎牧牛。却離大江水，還家整歸舟。還家此計不可移，此樂勿令兒輩知。行歌带索拾遺穗，耳靜不復聞征鼙。功名亦妄爾，吾生去此將安之。趁此青草長，自牧牛與羊。不減九十頭，何翅三百强。沙平水淺南山下，千角萬蹄如此畫。牛腰吹笛遡秋風，不問人間矍鑠翁。
梅花  其一 崔鶠 
仙子衣裳雲不染，天人顔色玉無瑕。月寒桂樹猶藏魄，海凍珊瑚未放芽。
梅花  其二 崔鶠 
壽陽樓畔晴梅落，孝武宮中曉露溥。越浦爭回乘興棹，洛堤欲駐有情鞍。蝶遺粉翼輕難拾，鶴墜霜毛散未摶。
觀魚 崔鶠 
小魚喜親人，可釣亦可網。大魚自有神，隠見誰能量。老禪雖無心，施食不肯嘗。時於千尋底，隠見如龍章。
桃花 崔鶠 
如何一朽株，孕此千億花。雖云行且闌，明歲亦再華。豈如世上人，一老不復佳。
桃花 崔鶠 
殘月迷春曉，桃花怯夜寒。何人未粧洗，先傍玉闌干。
海棠 崔鶠 
渾是華清出浴初，碧綃斜掩見紅膚。便教桃李能言語，要比嬌妍比得無。
和呂居仁九日詩 崔鶠 
街頭未易著清香，折取蕭蕭滿把黄。歸去乞錢煩里社，買糕沽酒作重陽。
詩四首  其一 崔鶠 
我如秋蝶未忘情，對此寒花歎此生。常愧老來親拄杖，看花不似蝶身輕。
詩四首  其二 崔鶠 
芙蓉堂下水溟溟，老去難禁此段清。喚取王郎吹玉笛，愁來要聽水龍聲。
詩四首  其三 崔鶠  庐山
荒蒲亂葦簇人烟，指點江州一望間。惜取看人閑目力，琵琶亭上看廬山。
詩四首  其四 崔鶠 
屯雲塞望蔚青林，刻雪停空立皓禽。南渡長淮纔一水，令人便起五湖心。
詠圓通崇勝院 崔鶠 
崢嶸盧山高，下看三江水。青天瀑布飛，白日看烟起。人家閑崦口，石道喬松底。似窺仙剎麗，翠影亂螭尾。亭亭兩金閭，妙擁青雲裏。瞻言古堂側，絳幔垂烏几。煌煌重瞳君，玉带橫文綺。名爲天下笑，身繫降生邸。辛苦萬厄功，一戲直童子。
勸忠樓 崔鶠 
聞說驪龍睡九淵，覺來頭角去升天。官封越國三千戶，血食新安五百年。錦軸尚標唐歲月，彩樓重見宋山川。收藏石匣非無意，留與江南野史傳。
新安四詠  其一 崔鶠 
我愛新安好，齋房四友全。斲成千樣玉，掃得萬毬烟。雲氣隨銀管，蛟龍入彩箋。周旋不能去，何待更論年。
新安四詠  其二 崔鶠 
我愛新安好，城西似竹西。僧扉入黄葉，樵徑下寒溪。寶閣花爲網，珍臺玉作梯。不愁臨暮雨，白石了無泥。
新安四詠  其三 崔鶠 
我愛新安好，新安勝事多。秋容明遠眺，夜響答清歌。寺映離離葉，城通瑟瑟波。黄山敵嵩阜，三十六嵯峨。